আইপিএলে নিষিদ্ধ তামাক ও অ্যালকোহলের বিজ্ঞাপন, নির্দেশ কেন্দ্রের

ওয়েব ডেস্ক: আইপিএল (IPL 2025) সম্প্রচারের সময় তামাকজাত এবং অ্যালকোহলজাত পণ্যের বিজ্ঞাপন নিষিদ্ধ করার নির্দেশ দিল কেন্দ্রীয় সরকার (Government of India)। এই মর্মে বিসিসিআই (BCCI) প্রেসিডেন্ট রজার বিনি (Roger Binny) এবং আইপিএল চেয়ারম্যান অরুণ সিং ধূমলকে (Arun Singh Dhumal) চিঠি দিয়েছে কেন্দ্র।

কেন্দ্রের নির্দেশিকায় লেখা হয়েছে, ক্রিকেট খেলোয়াড়রা ছোটদের কাছে রোল মডেল এবং তাঁরা সুস্থ স্বাভাবিক জীবনযাপনকে তুলে ধরেন। দেশের সবথেকে বড় ক্রীড়া প্লাটফর্ম হিসেবে আইপিএলের জনস্বাস্থ্যের হয়ে বলা এবং স্বাস্থ্য সংক্রান্ত সরকারি উদ্যোগকে সমর্থন করার সামাজিক ও নৈতিক দায় রয়েছে।

আরও পড়ুন: অ্যানফিল্ড দুর্গে লিভারপুলকে হারাতে পারবে পিএসজি?

কেন্দ্রীয় স্বাস্থ্য ও পরিবার কল্যাণ মন্ত্রকের স্বাস্থ্য পরিষেবার ডিরেক্টর জেনারেল ডাঃ অতুল গোয়েল ওই চিঠিতে জানিয়েছেন, কার্ডিওভাসকুলার, ডায়াবেটিক, ফুসফুস, হাইপারটেনশন সহ কত রকমের রোগে জর্জরিত এই দেশ। অন্তত ৭০ শতাংশ মৃত্যু এসব কারণে হয়। চিঠিতে এও জানানো হয়েছে, প্রতি বছর ভারতে তামাকজাত দ্রব্য ব্যবহারে মৃত্যুর সংখ্যা প্রায় ১৪ লক্ষ।

কেন্দ্রের তরফে এই চিঠি আইপিএল কর্তৃপক্ষকে পাঠানো হয়েছিল ৫ মার্চ। তাতে বলা হয়েছে, ক্রীড়া সংক্রান্ত প্লাটফর্মে তামাক ও অ্যালকোহলের প্রত্যক্ষ কিংবা পরোক্ষ প্রোমোশন স্বাস্থ্য ও সুস্থতা সম্পর্কে জনগণকে ভুল বার্তা পাঠায়।

কেন্দ্রের নির্দেশিকায় বলা হয়েছে, ১) স্টেডিয়াম চত্বর এবং টিভি সম্প্রচারে তামাক, অ্যালকোহল এবং সারোগেট সংক্রান্ত সমস্ত বিজ্ঞাপন নিষিদ্ধ করতে হবে। ২) আইপিএল সংক্রান্ত ইভেন্টে দেশের সমস্ত ক্রীড়া সুবিধাকেন্দ্রে তামাক ও অ্যালকোহলজাত পণ্য বিক্রি নিষিদ্ধ করতে হবে। ৩) তামাক এবং অ্যালকোহলের সঙ্গে সম্পর্কিত পণ্যের প্রত্যক্ষ ও পরোক্ষ প্রোমোটিং থেকে খেলোয়াড় এবং সঞ্চালকদের নিরুৎসাহিত করতে হবে।